S-399/2017

Mál þetta, sem dómtekið var 7. þessa mánaðar, var höfðað með ákæru útgefinni af lögreglustjóranum á Suðurnesjum 31. október síðastliðinn, á hendur F-x-x R-x-x, fæddum [...], ríkisborgara Írak, „fyrir skjalafals, með því að hafa, fimmtudaginn 4. maí 2017, framvísað við tollgæslu í flugstöð Leifs Eiríkssonar, í blekkingarskyni, er hann kom með flugi til landsins frá Amsterdam, Hollandi, með flugi WW443, grunnfölsuðu grísku kennivottorði frá Grikklandi nr. [...], á nafni A, f.d. [...], útgefnu þann 20.10.2014“ og að hafa þannig brotið gegn 1. mgr. 155. gr. almennra hegningarlaga nr. 19/1940.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæðis í ákæru.

Af hálfu ákærða er þess aðallega krafist að honum verði ekki gerð refsing, en til vara að er krafist vægustu refsingar sem lög leyfa, sem í tilviki fangelsisrefsingar verði bundin skilorði. Þá er gerð krafa um hæfilega þóknun vegna starfa verjenda á rannsóknarstigi og fyrir dómi.

Ákærði sótti um hæli hérlendis í kjölfar þess að hann var stöðvaður vegna þeirrar háttsemi sem sakargiftir taka til. Af hans hálfu var upplýst á dómþingi 7. þessa mánaðar að ekki lægi fyrir niðurstaða vegna þeirra umsóknar. Þá greindi ákærði meðal annars einnig frá því að hafa sótt um hæli í Finnlandi, en að þeirri umsókn hans hafi verið hafnað og honum vísað frá landi. Við skýrslugjöf ákærða hjá lögreglu 4. maí síðastliðinn greindi hann meðal annars einnig frá því að hafa farið frá heimalandi sínu til Frakklands og þaðan til Finnlands, þar sem hann hafi verið í um eitt og hálft ár og sótt um hæli. Honum hafi síðan verið vísað frá Finnlandi og því hafi hann ákveðið að fara til Íslands og til að sækja hér um hæli. Leið hans til Íslands frá Finnlandi hafi legið gegnum Svíþjóð, þar sem hann hafi verið í um einn og hálfan mánuð, en síðan til Hollands, þar sem hann hafi dvalið eina nótt og svo farið til Íslands. Að framangreindu gættu og að öðru leyti með vísan til þess sem fram kemur í málinu, liggur ekkert fyrir um að aðstæður ákærða séu með þeim hætti að fallið geti að skilgreiningu 1. málsliðar 1. mgr. 32. gr. laga nr. 80/2016, eða ákvæðum alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsing nr. 74/1955, þannig að leitt geti af þeirri eða öðrum ástæðum til refsileysis. Hefur ákærði því unnið sér til refsingar. Við ákvörðun refsingar er til þess litið að hann hefur játað sök, hvort tveggja fyrir dómi og á rannsóknarstigi. Þá nýtur engra gagna við um að hann hafi áður gerst sekur um refsiverða háttsemi. Að framangreindu virtu og með hliðsjón af dómaframkvæmd þykir refsing ákærða réttilega ákveðin fangelsi í þrjátíu daga, sem ekki verður bundin skilorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er þóknanir verjenda hans á rannsóknarstigi og fyrir dómi. T-kk-nf K-kk-nf héraðsdómslögmaður var tilnefndur verjandi ákærða á rannsóknarstigi og verður ákærða gert að greiða þóknun vegna þeirra starfa hans, sem þykir hæfilega ákveðin 66.960 krónur, að meðtöldum virðisaukaskatti. Þá er ákærði einnig dæmdur til að greiða þóknun skipaðs verjanda síns, S-kvk-ef Y-kvk-ef Á-kvk-ef héraðsdómlögmanns, vegna starfa hennar í þágu ákærða fyrir dómi, en sú þóknun þykir hæfilega ákveðin 105.400 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, F-x-x R-x-x, fæddur [...], sæti fangelsi í þrjátíu daga.

Ákærði greiði þóknun verjanda síns fyrir dómi, S-kvk-ef Y-kvk-ef Á-kvk-ef héraðsdómlögmanns, 105.400 krónur og þóknun verjanda síns á rannsóknarstigi, T-kk-ef K-kk-ef héraðsdómslögmanns, 66.960 krónur.

H-kk-nf Þ-kk-nf